
1. הצעת חוק מניעת זיהום הים ממקורות יבשתיים 
(תיקון – בקשה דחופה למתן היתר), התשס"ד-2004
2. הצעת חוק מניעת זיהום הים ממקורות יבשתיים (תיקון מס' 2),
התשס"ד-2004


היו"ר יורי שטרן:

	הצעת חוק מניעת זיהום הים ממקורות יבשתיים (תיקון  - בקשה דחופה למתן היתר). יש לנו שתי הצעות חוק בנושא. האחת של חבר הכנסת עומרי שרון, והשנייה ממשלתית. נתחיל מהצעת החוק הממשלתית.

רחל אדם:

אנחנו חוזרים ואומרים שהמקום הנכון של ההצעה הזאת הוא בתקנות, לא בחוק. אנחנו מוכנים לגלגל את זה כמה שיותר מהר. אנחנו חיכינו לדיון כדי להציע את זה. הנושא של היטל מופיע כבר בתקנות. האם זה מקובל על הוועדה?

היו"ר יורי שטרן:

אני תמיד בעד שהדברים יהיו בחוק ולא בתקנות.

עומרי שרון:

אני פחות מוטרד מהעניין זה. ברגע שזה מופיע בחקיקה יש לזה יתרון על פני תקנות, כי  זה גם נוקשה יותר, גם ברור יותר וגם דבר שאפשר פחות לשחק איתו.

היו"ר יורי שטרן:

האם התקנות האלו מחייבות אישור של ועדה בכנסת?

רחל אדם:

כן.

היו"ר יורי שטרן:

יש חקיקות אחרות שקבענו לגביהן את מרווחי הזמן. אם יסכים חבר הכנסת שרון אנחנו נגביל אתכם בזמן כדי שתביאו את זה לתיקון. אז אפשר יהיה לשחק עם זה, כי כל תיקון יחייב את החלטת הוועדה . האם אתה מסכים שנקבע את המסגרת הזאת?

עומרי שרון:

אין בעיה.

היו"ר יורי שטרן:

כמה זמן אתם צריכים?

רחל אדם:

שבועיים.

היו"ר יורי שטרן:

לאיפה הגענו בחוק הממשלתי?

רחל אדם:

הגענו לסעיף 6. ביקשת שנעביר לך טבלה שמפרטת את הקנסות הקיימים ואת הקנסות המוצעים. 

עומרי שרון:

לאן הולך הכסף?

רחל אדם:

לקרן.

יצחק בן-דוד:

	ההיטל והאגרות הולכים לקופת המדינה.

עומרי שרון:

למה שגם הם לא יגיעו לקרן?

נמרוד אוטיף:

אנחנו רוצים את זה.

רחל אדם:

	אנחנו רצינו, אבל האוצר לא הסכים.

היו"ר יורי שטרן:

האם אנחנו יכולים בהזדמנות חגיגית זו לשנות את זה בחקיקה?

עומרי שרון:

אין היגיון אם הקנסות הולכים לשם שההיטלים לא ילכו לשם.

רוני טלמור:

כדאי לראות למה משמשים הכספים שנמצאים בתוך הקרן. יש פעולות שהמשרד עושה מתקציבו. זה חלק מההגיון שעומד מאחורי הדברים. אני לא מביעה פה עמדה, אני מנסה להסביר.

היו"ר יורי שטרן:

ההיטלים והאגרות הם על המשתמשים השונים. בגלל השימושים אנחנו נאלצים להשקיע כסף בפעילות סביבתית. 




עומרי שטרון:

גם אם לא כל הכסף, לפחות אחוז ניכר חייב להגיע. הזרמה בהיתר שמשלמים עליה אגרה חייבת תיקון. בכל הזרמה כזאת יש נזק. 

רוני טלמור:

כדאי לדעת מה הקרן יכולה לעשות עם הכספים שמגיעים אליה.

יצחק בן-דוד:

הכספים של הקרן משמשים לטיפול חוזר בים, לתשלום משכורות של הפקחים שאחראים על הים, להפעלה של אגף ים וחופים, ולכל הפעולות שהמשרד נוקט בכל מה שקשור בים ובחופים. הכל יוצא מהקרן.

היו"ר יורי שטרן:

בהחלט מוצדק לצבוע מלכתחילה את הכסף של האגרות וההיטלים.

נמרוד אוטיף:

הכסף משמש גם לרכישת ציוד ללחימה בזיהומי ים.

היו"ר יורי שטרן:

בעקבות כל היתר אתם נדרשים לפעול ולהשקיע כסף. אחר כך משרד האוצר נותן את הכסף או שלא.

עומרי שרון:

זה לפעילות ולמעקב.

דב באסל:

כל מבקש היתר משלם אגרת בקשה בסך של אלפי שקלים, לפעמים יותר מזה. הכסף שנכנס לקרן למניעת זיהום ים משמש לכל הפעולות שנאמרו כאן.

היו"ר יורי שטרן:

הוא לא נכנס אם זה אגרה.

דב באסל:

לפי החוק הזה הכסף לא ייכנס לקרן. לא ברור לי  מה המטרה של ההיטל. לא מדובר בסכומים מבוטלים, מדובר באלפי שקלים. יש דירוג מסויים לפי סוג ההזרמה. אנחנו חושבים שזאת גבייה מקבילה, זה מס שלא ברור מה תכליתו.

לאה נס:

למה מקבילה?



דב באסל:

מקביל לכסף שמשולם עבור בקשת ההיטל.  אנחנו מדברים על תשלום נוסף.

היו"ר יורי שטרן:

אתה מדבר על ההיטל ועל האגרות?

דב באסל:

כן. אם צריך לשלם, אז למה פעמיים?

נמרוד אוטיף:

אנחנו צריכים להשקיע זמן.

דב באסל:

אז תגדילו את האגרות. יש דרך לעשות את זה. למה צריך גבייה נוספת של מס?

נמרוד אוטיף:

ההיטלים זה לגבי תמרוץ להפסיק את ההזרמה או לצמצם אותה.

היו"ר יורי שטרן:

הוא טוען שאין צורך ליצור שני סוגים של תשלומים כאשר אפשר להסתפק בתשלום אחד.

 נמרוד אוטיף:

האגרה היא לממן את הפעילות של האגף.

היו"ר יורי שטרן:

מתי נגבית האגרה?

נמרוד אוטיף:

ההיטל הוא על בעל ההיתר על-מנת שיפחית את הכמות המוזרמת לים.

יצחק בן-דוד:

הטיפול בבקשה זה טיפול שאנשים משקיעים בו עשרות שעות עבודה. האגרה היא לעצם הטיפול בבקשה. יש עשרות אנשים שמטפלים עשרות שעות בכל הבקשות האלו. 

היו"ר יורי שטרן:

היתר זה על ההזרמה. כמה אתם גובים על הבקשה?

יצחק בן-דוד:

זה מדורג בהתאם לכמות השפכים שמוזרמת לים.



היו"ר יורי שטרן:

אני חושב שהאגרה צריכה להיות נמוכה וההיטל גבוה.

יצחק בן-דוד:

האגרה לא גבוהה. 

עומרי שרון:

 	האגרה וההיטל צריכים להיות גבוהים.

היו"ר יורי שטרן:

למה האגרה צריכה להיות גבוהה? אגרה גבוהה מעודדת פורענות. 

לאה נס:

גם ככה הסכומים קטנים.

היו"ר יורי שטרן:

20 אלף שקל זה דבר קטן?  הדיון הוא לא על הזרמה. אם האגרה גבוהה, אז עדיף להזרים ביוב או חומרים מסויימים ללא היתר. 

רקפת כץ:

גם לגבי ההיטל תוכל להגיד את אותו דבר.

היו"ר יורי שטרן:

בשביל מה אנחנו בונים רף גבוה בתחילת התהליך? 

איריס שליט:

האגרה היא כמו אגרה של משרד הרישוי או אגרת טלוויזיה. זאת אגרה שמשולמת כדי לממן את הפעולות הראשוניות של הבדיקות. עצם העובדה שמשלמים אגרה עוד לא אומר שמקבלים היתר, לכן גם לא ניתן לחבר את ההיתר עם האגרה.

עומרי שרון:

אנחנו רוצים ליצור מציאות כזאת שמישהו שחושב להזרים לים לא ירצה לעשות את זה. אם הוא קיבל היתר הוא יצטרך לשלם הרבה מאוד כסף.

היו"ר יורי שטרן:

אנחנו צריכים לעודד את האנשים לפעול בצורה מסודרת כך שמי שמזרים יצטרך לקבל היתר. אנחנו צריכים ליצור מערכת כלכלית כך שאדם יהיה מעוניין לעשות דברים בצורה מסודרת. אם אתה גובה על עצם הגשת הבקשה סכום גבוה, אז עדיף לאדם להמשיך לפעול בצורה לא חוקית כי מלכתחילה הסיכוי שלו לקבל היתר הוא לא גבוה. 



יצחק בן-דוד:

גובה האגרה נע בין 4000 שקל ל32 אלף שקל. 32 אלף שקל משלמים בדרך כלל גופים כמו בתי זיקוק.

רקפת כץ:

באגרה מינהלית מי שבא לייצג הוא זה שמביא את השמאי. זה עולה לו הרבה מאוד כסף. אנשי המקצוע פה הם שלנו, לא שאנחנו תלויים במה שאומרים אנשי מקצוע של היזם. זה מאפשר למשרד לאיכות הסביבה לקחת את אותם אנשי מקצוע ולקבוע אם בכלל להעביר אותו או לא.

היו"ר יורי שטרן:

אני מבקש להסתכל על זה מבחינת מערכת התמריצים החיוביים או השליליים שאנחנו יוצרים להסדרת הנושא. האם אנחנו בקביעת אגרה גבוהה לא מקטינים את העניין שיש לגורמים שונים ללכת ולהסדיר את מעמדם?

לאה נס:

יורי, מדובר ב32 אלף שקל לבתי זיקוק. על זה אנחנו צריכים להתמקד?

דב באסל:

לא על זה מדובר. רוב הבקשות הן עבור הזרמה. כל מי שמשתמש במים בתעשייה חייב לרכך אותם. הוא לא יכול להשתמש במים המסופקים של מדינת ישראל, כי הם מים עתירי מינרליים. הוא חייב לרכך את המים. התוצאה של הפעילות הזאת היא קבלה של תמלחת. זה שהם מבקשים היתר הזרמה זה לא בגלל שהם מתנדבים לעשות את זה, אלא בגלל שהתקנון של המשרד לאיכות הסביבה מחייב אותם. זה רוב הבקשות. נכון שבנו את האגרות בצורה כזאת שככל שהתמלחת היא פחות בעייתית וכמותה יותר קטנה כך האגרה יותר נמוכה. מדובר על עשרות מפעלים קטנים שצריכים לשלם אלפי שקלים. לא הייתי מקל ראש בסכומים האלה. נכון שבנו את זה בצורה מדורגת. לפי דעתי צריך לאחד את התשלומים, מה גם שהכספים שמשולמים באגרה נכנסים לקרן למניעת זיהום הים, לא לאוצר מדינה.

עומרי שרון:

לא מדוייק.

לאה נס:

האגרה זה שירות.

נמרוד אוטיף:

הדברים האלה הולכים למסופי תמלחות שמשלמים את האגרות על..

דב באסל:

זה לא נכון.

נמרוד אוטיף:

אנחנו רוצים לעודד את האנשים שיעבדו בהתאם לכללים, לכן בנינו שניים או שלושה מסופים לבעלי תמלחות קטנים. הם לא אלה שצריכים לשלם את האגרות, בעל המסוף עצמו צריך. הם לא נדרשים אפילו בהיתר. הבעיה הזאת היתה בפנינו וטופלה.


דב באסל:

כל מפעל שמזרים במסוף השפד"ן זה בשבילך מסוף למפעלים קטנים? כל מי שמבקש בקשה משלם אגרה.

נמרוד אוטיף:

אף אחד לא מבקש היתר, למעט מפעל שיש לו בעיה בתמלחת שלו.

עמנואל וייזר:

	המטרה של החוק היא לא שיבקשו היטלים אלא למנוע הזרמה. על ידי כך שמעלים את העלות של כל שלב כזה מקטינים את הסיכוי שמישהו יעדיף את הדרך של ההזרמה לים.

היו"ר יורי שטרן:

לא נכון. קח מישהו שמזרים דברים שקבלת ההיתר בעבורם מוטלת בספק. זה שהוא צריך לשלם בשלב ראשון הרבה כסף..  

עמנואל וייזר:

מי שרוצה להיות עבריין יכול תמיד להיות. בבית משפט אתה משלם אגרה לפי שווי הסל, לא לפי כמה אנשים מתעסקים עם זה. אותו שופט יכול לדון פעם אחת בתביעה של 100 אלף שקל, פעם אחת בתביעה של מיליון שקל.

היו"ר יורי שטרן:

פה אתה אומר שהיקפי העבודה שונים.

עמנואל וייזר:

היקפי העבודה זהים. יש הצדקה להטיל אגרה שתשקף את היתר העבודה. זה שני דברים שונים. גם האגרה יכולה להיות גבוהה, זאת בהתאם למה שמתבקש  בסיום התהליך.

יצחק בן-דוד:

האגרה הזאת נגבית מינימום פעם בשנה.

לאה נס:

הסכומים מופיעים רק בתקנות, לא בחוק.

דב באסל:

האם הכוונה בחוק שכל אוניה בים היא מקור יבשתי?

רחל אדם:

לא זאת הכוונה.

דב באסל:

צריך לנסח את זה בהתאם.

רחל אדם:

הכוונה היא לא לכל כלי שיט בים, אלא לכלי שיט בחוף או למתקן.

דב באסל:

זה לא מה שכתוב. כאשר מוחקים את הנושא של כלי שיט באופן גורף כזה, המשמעות היא שעל כל כלי שיט חלה הגדרה של מקור יבשתי. אם הכוונה היא לספינות או לכלי שיט שנמצאים בעגינה או בנמל, אז צריך לנסח את זה בהתאם.

היו"ר יורי שטרן:

אולי כדאי לעשות את זה בגופו של החוק.

יהודה היימליך:

מדובר על כך שפלטפורמה צפה שקשורה לחוף שממנה מוזרמת הזרמה לים תיכלל במסגרת החוק.

רחל אדם:

הוועדה אישרה את הסעיף הזה. הכוונה היא לא לכלי שיט בים. 

דב באסל:

הנוסח אבסורדי. 

היו"ר יורי שטרן:

האם הכוונה רק לכלי שיט בעגינה?

רחל אדם:

ההגדרה של מקור יבשתי זה כל מקום ביבשה, לרבות מתקן ימי קבוע. לא מדובר בכלי שיט צף. אנחנו פשוט משמיטים את המילים "למעט כלי שיט". גם כלי שיט שנמצא ביבשה מהווה מקור. יש היום חילוקי דעות. לא ברור אם כל כלי שיט בחוף מהווה מקור יבשה.

יצחק בן-דוד:

יש כלי שיט שמשמשים פלטפורמות לעבודות. כלי השיט האלה מחוברים לקרקעית הים.

היו"ר יורי שטרן:

השאלה היא שאלה של ניסוח. האם הניסוח הזה מדויק ולא יצור בעיה?

יצחק בן-דוד:

הניסוח הזה מדוייק, הוא לא יצור בעיה כי לא נתייחס לכלי שיט שעוגן בשטח עגינה של נמל חיפה כמקור יבשתי.  אם יש כלי שיט במפרץ אילת שמשמש לגידול דגים, אז זה בהחלט מתקן ימי. 




מירי פרנקל-שור:

סעיף 1 להצעת החוק אושר. סעיף 2 אושר ברובו. משרד המשפטים התבקש לתת תשובה לגבי הסייפה של הסעיף. סעיף 3 אושר. סעיף 4 אושר ברובו. המשרד לאיכות הסביבה היה צריך לקבוע הגדרה של סביבה ימית.

רחל אדם:

יש בידי הגדרה, אבל לדעתי אין צורך להגדיר את זה. 

מירי פרנקל-שור:

לגבי סעיף 5 הדיון היה צריך להימשך בישיבה הזאת.

רוני טלמור:

ההזרמה צריכה להיעשות רק לפי היתר. זה לא בדיוק שלא על פי התקנות, כי ההיתר נקבע על פי חוק זה. גם לפי סעיף 3(א) שמוצע הוועדה רשאית לתת את ההיתר בהתאם להוראות לפי חוק זה. ברור שההיתר עצמו ניתן במסגרת החוק והתקנות. מבחינה משפטית יכול להיווצר מצב שהפרה של תקנות היא עבירה על החוק. המחלקה הפלילית אצלנו ביקשה למנוע מצב כזה. אם קובעים איזו שהיא עבירה בתקנות, אז לפי חוק העונשין יש הגבלה של העונש שאפשר להטיל של חצי שנת מאסר. כאן העונש יכול להיות יותר גבוה. כדי למנוע מצב שהעבירה פה מהווה עבירה על החוק, ביקשנו שהנוסח יהיה כפי שהוא כרגע.

מירי פרנקל-שור:

השאלה היא אם הפנייה לתקנות לא יכולה לפגוע. 

רוני טלמור:

התקנות לא מתייחסות לתנאים בתוך ההיתר. גם סעיף ההסמכה לא מתייחס להסמכה לקבוע תנאים בתקנות. בגלל שהתקנות עצמן לא מתייחסות לתנאים בתוך ההיתר אלא רק לגבי איך שהוא ניתן, אז אני לא חושבת שיש עם זה קושי.

רחל אדם:

זה מקובל עלינו.

היו"ר יורי שטרן:

משאירים את זה כפי שזה בהצעת החוק הממשלתית. מי בעד סעיף 3? 

ה צ ב ע ה

בעד – 3
נגד – 0
סעיף 3 התקבל.

רחל אדם:

המונח של סביבה ימית מופיע 7 פעמים בתקנות. זה מופיע שם מ1990. לא מצאו שם צורך להגדיר את זה. אנחנו חושבים שזה מספיק ברור. זאת גם עמדת משרד המשפטים.


רוני טלמור:

אני מצאתי שיש בפקודת מניעת זיהום ים התייחסות לאגרת איכות הסביבה הימית. 

מירי פרנקל-שור:

השאלה לא היתה אם הביטוי הזה מופיע בחקיקה, אלא מה היא הסביבה הימית לצורך חוק מניעת זיהום ים ומקורות יבשתיים. צריך לדעת מה היא הסביבה הימית כשאתם הולכים להטיל היטל על הטלת פסולת או הזרמת שפכים. אם אתם רוצים אפשר לעשות הפנייה. זה שזה קבוע בתקנות זה עדיין לא מספיק. אני חושבת שיש מקום להגדיר מה היא הסביבה הימית לצורך חוק מניעת זיהום ים ומקורות יבשתיים.

רחל אדם:

סעיף א(ב) שהמונח הזה מופיע בו זו לא הוראה עונשית, זה בעצם סמכות של ועדה או חובת עבודה להתנות תנאים.

מירי פרנקל-שור:

מה התכלית של סעיף קטן (ב)? צריך להתמודד עם המושג של סביבה ימית.

רוני טלמור:

מדובר במעין מושג שסתום שבא כחלק מהגדרת סמכות של ועדה לקבוע תנאים. כשהוועדה מפעילה את הסמכות שלה היא צריכה לפעול בסבירות ובמסגרת החוק. יכול להיות שיש מקום להשאיר את הביטוי הזה כמו שהוא. זה ביטוי שנתון להמשך פרשנות ובדיקה תוך כדי עבודה. תמיד יש את הביקורת המנהלית. 

היו"ר יורי שטרן:

מירי, נראה לי שעדיף להשאיר את זה ככה. אי אפשר להגיע להגדרה מדוייקת.

מירי פרנקל-שור:

	מה ההגדרה שיש בתקנות?

רחל אדם:

	אין הגדרה בתקנות.

איריס שליט:

מי שמבקש היתר חייב לפרט תיאור מלא של הסביבה הימית והחופית של ההטלה או ההזרמה.  יש הרחבה די נכבדת. ברור שכשהוועדה יושבת היא מביאה לפניה גם שיקולים של סביבה.

עמנואל וייזר:

אנחנו לא מגדירים פה סביבה ימית. אני רוצה להפנות אתכם לחוק הגנה על הסביבה החופית. אני  מניח שאין כוונה שמה שאני רוצה להזרים לים יקבל היתר לפי חוק הסביבה החופית והיתר לפי החוק הזה. אני  מבין שהכוונה היא שוועדה אחת תשקול את זה. החוק לא מסמיך את הוועדה לשקול שיקולים של הגנה על הסביבה החופית. הדבר הזה צריך להיות מוסדר באיזו שהיא דרך. 


נמרוד אוטיף:

מדובר במטרות שונות.

עמנואל וייזר:

הוועדה הזאת לא מוסמכת לשקול שיקולים שקשורים בסביבה החופית. 

היו"ר יורי שטרן:

	אנחנו הגדרנו את הסביבה החופית עם פלישה מסויימת לתוך הים. יכולה להיות חפיפה בהגדרת השטח

אורי עלוני:

אני חושב שאין חפיפה, כי המשמעות של החוק להגנה על הסביבה החופית היא תכנון ובנייה.  הוועדה הזאת של הזרמה לים היא הרבה יותר כוללנית, היא כוללת גם את החלק שקרוב לים וגם את החלק שלא קרוב. ההזרמות בכל מקרה הן בעומק הים.

רוני טלמור:

החוק אמנם לא מתייחס רק להיבטים התכנוניים אבל הוא גם לא יוצר בעצמו מסגרת רגולטורית כמו שאנחנו יוצרים עכשיו. חוק שמירת הסביבה החופית קובע שני סעיפים מרכזים. סעיף אחד מטיל חובה על הרשויות כשהן נותנות רשיון או היתרים לפעול ככל האפשר באופן שיש בו לצמצם את הפגיעה בסביבה החופית.  זה סעיף שמשליך על איך תפעל הוועדה לפי החוק שאנחנו דנים בו. הסעיף הבא הוא סעיף שקובע איסור.  אין פה הכבדה נוספת, אלא שילוב של שני החוקים.

עמנואל וייזר:

לא דיברתי על הכבדה. ברגע שכתוב כאן רק סביבה ימית ויש לנו הגדרה בחוק שמדברת על סביבה חופית, אז מלשון החוק משתמע שלוועדה אין סמכות לדון או לשקול שיקולים של פגיעה בסביבה חופית.  

רוני טלמור:

אתה טוען שסביבה ימית לא כוללת את הסביבה החופית?

עמנואל וייזר:

	צריך להוסיף כאן סביבה ימית וסביבה חופית כמשמעה..

רוני טלמור:

זה מאוד קשה, כי הסביבה החופית כוללת בתוכה חלק מרצועה בתוך המים.

עמנואל וייזר:

	דווקא בגלל זה. הדבר הקל ביותר הוא  להוסיף כאן את הסביבה החופית כמשמעה בחוק.. 

היו"ר יורי שטרן:

מה שאתה מנסה להשיג זאת הגדרה שתאפשר לוועדה לדון במתן ההיתר גם מבחינת הפגיעה והמגבלות שקיימות בחוק הסביבה החופית. למה זה יכול להפריע לנו להגדיר את זה כך?


נמרוד אוטיף:

הוועדה למתן היתרים דנה בהשפעת ההזרמה של שפך על הסביבה הימית בהיבטים של תיירות, תעשייה, ביטחון, תחבורה וכיוצא בזה. הבקשה של היתר בנייה..

עמנואל וייזר:

לא מדובר בהיתר בנייה.

היו"ר יורי שטרן:

אתם שוכחים שחוק החופים לא מתייחס רק לבנייה אלא גם לפעילות. הזרמה זאת פעילות.

נמרוד אוטיף:

בשני המקרים הם מגישים תסקירים. אחד יגיש תסקיר השפעה על הסביבה, ואחד יגיש תסקיר השפעה על הסביבה החופית. זאת ועדה שדנה בנושא של היתרי בנייה. יש פה חלוקה.

היו"ר יורי שטרן:

אין פה חלוקה. הזרמת שפכים זאת פעילות לפי ההגדרה של חוק שמירת הסביבה החופית. הפעילות הזאת יכולה להיבדק לפי הדרישות של חוק שמירת הסביבה החופית, כאשר היא בוודאי צריכה להיות נדונה בוועדה הזאת שנותנת היתרים להזרמה. מה שאומר עמנואל זה שאם נגדיר את הסמכויות שלה לא רק מבחינת הסביבה הימית אלא גם מבחינת הסביבה החופית, אנחנו נותנים לה אפשרות להתייחס לדרישות שמופיעות בשני החוקים. 

דב באסל:

אני לא חושב שמישהו מבקש היתר הזרמה בסביבה החופית.

עמנואל וייזר:

לא צריך היתר הזרמה בסביבה החופית. אנחנו מדברים על כל דבר שיכולה להיות לו השפעה או פגיעה בסביבה החופית.

היו"ר יורי שטרן:

כשאתה דן בוועדה למתן היתרים אתה צריך לכלול את מה שכלול בחוק הסביבה החופית. אם זה מעבר ל-200 מטר זה לא נכלל בחוק הסביבה החופית. כאשר מדברים על הזרמה שהקצה שלה הוא בתוך המרחב הזה..  

יצחק בן-דוד:

ההזרמה לסביבה הימית מתחילה מקו מים.

היו"ר יורי שטרן:

אתם המלצתם להשאיר את זה פחות או יותר להגדרה עצמית של הוועדה. אני חושב שההערה של עמנואל נכונה. אנחנו רק מוסיפים, אנחנו לא גורעים אם אנחנו מאפשרים לה להתייחס לבקשה להיתר גם מזווית הדרישות של חוק שמירה על הסביבה החופית.


איריס שליט:

יש היום בחוק הגדרה של ים.

מירי פרנקל-שור:

למה צריך להשאיר את זה עמום?

איריס שליט:

הוועדה לא מתייחסת להיתרים להזרים על החוף. זה לא קורה. מדובר על פנים הים.

היו"ר יורי שטרן:

חוק החופים כולל מרחב ימי.

עומרי שרון:

יש פה חפיפה בין הסביבה הימית לסביבה החופית. צריך לראות איך מתעסקים בהזרמה. העסק פה מדבר על ההזרמה לא בהיבטים האלה.

היו"ר יורי שטרן:

למה? להזרמה יש היבטים..

עומרי שרון:

לא יאשרו הזרמה למקום ששומרים עליו לפי חוק הסביבה החופית.

עמנואל וייזר:

לא מדובר על הזרמה לתוך השטח הזה, מדובר על הזרמה שיכולה להיות לה השפעה  על הסביבה חופית.

נמרוד אוטיף:

אין סתירה בין שני החוקים.

עמנואל וייזר:

	ודאי שאין סתירה.

עומרי שרון:

אני בעד לפשט. חוק השמירה החופית לא קשור לזה.

היו"ר יורי שטרן:

	יש פה מערכת שיקולים קצת שונה מזאת של הסביבה החופית. 

יעקב היכל:

המכונית של האדם שאתה נותן לו היתר להזרמה עוברת דרך הסביבה החופית. זה כן יכול להשפיע. מה אם צינור מתפוצץ? איך זה ישפיע?

היו"ר יורי שטרן:

למה זה מפריע למשרד לאיכות הסביבה?

רוני טלמור:

העניין הזה לא נדרש. עלתה פה טענה משפטית מבחינת היחס בין שתי ההגדרות. הועלתה הטענה שאם נשתמש פה בהגדרה של הסביבה הימית בלי להגדיר אותה, מיד יחשבו שזה לא כולל את הסביבה החופית. אני לא חושבת שזאת טענה שמחייבת אותנו כאן להגדיר. יש הרבה חוקים שמשתמשים בהם במונחים דומים ושונים. חוק החופים עצמו מתייחס לסמכות של הוועדה ומבקש ממנה לשקול מה קורה לסביבה החופית. בכל מקרה הוועדה תצטרך לתת את דעתה בשאלת הפגיעה בסביבה החופית. 

היו"ר יורי שטרן:

	אז למה לא לציין את זה פה?

רוני טלמור:

	כי החוק הזה מתייחס לים.

יהודה היימריך:

אני חושב שאפשר למצוא את הפתרון באמנת ברצלונה. אמנת ברצלונה מסבירה באופן די ברור את המשמעות של זיהום. אמנת ברצלונה מגדירה את הסביבה הימית כמשאבי טבע שבים, לרבות חי וצומח, פעילות ימית, דגה או איכות המים. ניתן אולי למצוא הגדרה לסביבה הימית מתוך אמנת ברצלונה שמגדירה את הזיהום בתוך הים. החוק הזה מחייב לקבל היתר גם כאשר מזרימים מים נקיים שאינם גורמים שום זיהום לים. אולי כדאי להגדיר את הנושא של סביבה בצורה יותר חדה, כדי שנוכל להבין מה המשמעות של זיהום בים.

היו"ר יורי שטרן:

זה דיון נפרד.  שתי הסוגיות קשורות.  אני מציע שנשב על זה בנפרד. 

רוני טלמור:

לגבי בתי משפט לעניינים מינהליים. עמדת היועץ המשפטי לממשלה היא שממילא עתירות לפי החוק הזה צריכות להיות נדונות בבתי משפט לעניינים מינהליים מכוח סעיף בתוספת של החוק הזה שקיים ולא טעון שינוי. העמדה הזאת הובעה בפני בג"ץ. אנחנו לא סבורים שנדרש תיקון. עמדת היועץ המשפטי היא שפרט 7 לתוספת הראשונה מתייחס גם להיתרים לפי החוק הזה. זאת גם העמדה שהצגנו לבג"ץ.

היו"ר יורי שטרן:

זאת אומרת, לא צריך ליצור מערכת כי היא כבר קיימת.

רוני טלמור:

החוק כבר מחייב שהעניינים האלה יידונו בבית משפט לעניינים מינהליים.

היו"ר יורי שטרן:

מירי תבדוק את זה אחר כך. כעיקרון אנחנו מסתפקים בתשובה שלך, כמובן בכפוף לבדיקה של היועצת המשפטית.

דב באסל:

הניסוח בסעיף 4(1) הוא בלשון עבר. הצעתי היא להפוך את זה ללשון הווה, כלומר בעל ההיתר איננו מקיים. מדובר על כך שהוועדה רשאית לבטל היתר.

רחל אדם:

זה הנוסח המשפטי.

היו"ר יורי שטרן:

אנחנו לא מקבלים את הצעתך.

מירי פרנקל-שור:

לגבי סעיף 5 הובעה עמדה בוועדה שיש מקום לקבוע קנסות גבוהים יותר.

היו"ר יורי שטרן:

מה אתם אומרים על גובה הקנסות?

רחל אדם:

מה שכתוב פה זאת עמדה שנקבעה לפני כמה שנים. אין לנו בעיה עם זה. הצעת החוק בנויה כך שבנוסף לעונשים בסעיף (א) יש גם סעיף (ו), שזה קנס נוסף. שם יכול להיות קנס מאוד כבד שיגיע למיליונים. בנוסף לסכומים שמופיעים בטבלה יש לבית המשפט סמכות להטיל קנס נוסף. אי אפשר להשוות את הקנסות פה לחוקים סביבתיים אחרים, כי בחוקים סביבתיים אחרים אין את הסעיף הזה. סוף סוף המחוקק מכיר בזה שאדם לא יכול להרוויח כסף מזה שהוא  לא השקיע בטכנולוגיה הנכונה כדי למנוע זיהום. זה יכול להגיע לסכומים מאוד כבדים. יש פה מידה של איזון שאני מציעה לאשר אותו. 

היו"ר יורי שטרן:

אתם התובעים?

דוד בן-יצחק:

כן. בתיקון לחוק יש הרבה מאוד סעיפים שקודם לא היה בגינם קנס ועכשיו אנחנו דורשים.

רוני טלמור:

הקנס הקיים  הוחמר יותר מפי שלושה.

מירי פרנקל-שור:

מה גובה הקנס  לגבי עבירה נמשכת?

רחל  אדם:

1300 שקל ליום.



היו"ר יורי שטרן:

פלוס יכולת לקנוס.

לאה נס:

כשיש לך מפעל שמזהם זה כלום.

רוני טלמור:

היה על זה דיון די רציני אצלנו. יש פה ראיית רוחב אל מול חוקים אחרים. מה שכרגע מוצע זאת החמרה משמעותית יחסית למצב הקיים, כולל הוספה לא רק של סעיפי עונשין נוספים לגבי הנושא של טובת הנאה, שזה מעבר למה שכתוב בחוק העונשין..

היו"ר יורי שטרן:

אם ממשיכים באגרה, אז כנראה שמרוויחים רווחים ואפשר..

רוני טלמור:

יש פה סעיפים נוספים שמאפשרים למשרד לאיכות הסביבה לשפר בצורה משמעותית את האכיפה, כולל האפשרות של צו להפסקה, למניעה ולצמצום של הזיהום. התיקון בא לשפר את האכיפה. אנחנו חושבים שההגברה של הקנסות כמו שמוצעת היא מספיקה ומידתית יחסית לעבירות אחרות.

היו"ר יורי שטרן:

אנחנו יכולים לקבוע שפעם בשנה נקבל פה דוח מהמשרד לאיכות הסביבה על ביצוע ואז נראה אם בתי המשפט עונים על התביעה הזאת.

יצחק בן-דוד:

אנחנו מפרסמים את זה פעם בשנה.

היו"ר יורי שטרן:

הסעיף המשמעותי ביותר הוא סעיף (ו). אנחנו צריכים לקבל אינדיקציה אם בתי המשפט יענו לתביעות האלו ויטילו קנסות כבדים מאוד, או שזאת לא תהיה המדיניות של בתי משפט ואנחנו נצטרך להגדיל את הקנסות המיידיים שלא תלויים בהחלטות בתי המשפט.

יריב אברמוביץ:

	עד היום בתי המשפט לא עשו את החשבון הכלכלי של הרווח המיידי של המפעלים בעבירה על החוק הזה. 

היו"ר יורי שטרן:

קודם לא היה הסעיף הזה.

יריב אברמוביץ:

קשה לכמת את זה. הבעיה היא בתמריץ של בעלי המפעלים, של מי שמבקש להזרים הזרמה לא חוקית לים. הוא שואל את עצמו מה הערך הכלכלי שיצמח לו אם הוא יזרים ללא היתר. הוא מכניס לתוך המשוואה הזאת את זמן הליכי בתי המשפט, את הסיכוי להגיע לפשרה מול התביעה. 

היו"ר יורי שטרן:

האם הקנס פר יום לא יכול לגדול ולהפוך ליותר ויותר כבד?

דוד בן-יצחק:

זה הופך ליותר ויותר כבד, אבל זה מסבך לנו את החישובים. 

היו"ר יורי שטרן:

אם אתה מטיל 1300 שקל ליום, פירושו של דבר שהרווח מאי אכיפה..

רקפת כץ:

אין את זה היום.

היו"ר יורי שטרן:

ניקח את המצב של עבירה מתמשכת. הקנס מפסיק להיות אפקטיבי. אם במשך חודש או חודשים ההזרמה הבלתי חוקית נמשכת, זה אומר ש1300 שקל קנס לא עובד. הדרך היחידה שלך היא לבוא לבית המשפט ולתבוע טווח שנים. האם לא נכון אחרי תקופה מסויימת לשדרג את הקנס וככה לאפס לו את הרווחים באופן אוטומטי?

יצחק בן-דוד:

הבעיה היא לא גובה הקנס, הבעיה היא ההחלטות של בית המשפט.

היו"ר יורי שטרן:

בלי החלטת בית המשפט. הטלת קנס היא פעולה מינהלית.

יצחק בן-דוד:

עבירה נמשכת זאת החלטה של בית המשפט, זה לא קנס מינהלי.

היו"ר יורי שטרן:

אתה לא יכול מינהלי?

יצחק בן-דוד:

לא, הכל החלטה של שופט. אני בא לשופט ואומר לו שהקנס המקסימלי הוא 600 אלף שקל, כאשר עבירה נמשכת של 3 חודשים זה עוד 100 אלף שקל. עכשיו אני מבקש להוסיף לכל הסכום הזה גם את הרווחים  מעצם זה שהוא לא השקיע באיכות סביבה.

לאה נס:

את זה אתה אף פעם לא עושה.





יצחק בן-דוד:

ניסינו לעשות את זה בכמה תיקים. יש הוראה בפקודת העונשין שמאפשרת להטיל פי 4 מגובה הקנס על מישהו שנהנה מעצם ביצוע העבירה. בתי המשפט לא נענו לנו, הם אמרו שאין הוראה ספציפית בחוק. פה יש הוראה ספציפית. אנחנו מקווים שבעקבות ההוראה  הספציפית הזאת בית המשפט ייתן קנס.

היו"ר יורי שטרן:

האם אין דרך להטלת קנסות מינהליים שעולים בהדרגה ללא החלטת בית המשפט?

רוני טלמור:

זה עונש פלילי כמו כל עבירה בחוק העונשין. מוסיפים פה בהמשך הדברים הוראה לברירת קנס על סכום מופחת. 

רחל אדם:

ברירת הקנס מאוד מינימאלית.

היו"ר יורי שטרן:

האם בקנסות שאתם מטילים כמשרד לאיכות הסביבה יש קנסות לא דרך בתי המשפט?

רחל אדם:

אין לנו קנסות מינהליים.

יצחק בן-דוד:

יש לנו ברירות משפט לפי סדר הדין הפלילי בחוק הניקיון, בחוק למניעת נפגעים. יש לנו איזו שהיא בעיה עם ברירות משפט, כי ברירות משפט מבטלות את היכולת שלנו לרשום במרשם הפלילי.

היו"ר יורי שטרן:

למה אנחנו לא נותנים למשרד לאיכות הסביבה סמכות להטיל קנסות מינהליים? זה היה פותר הרבה מאוד מהצרות האלו.

רחל אדם:

זה לא מופיע בהצעת התיקון לחוק. מדובר במערכת אחרת לגמרי שכדאי לשקול. אני חושבת שזה דבר שיכול עכשיו לעכב את סיום החקיקה.

היו"ר יורי שטרן:

	אנחנו לא חייבים את הכל בהזדמנות חגיגית זאת לסכם.

יריב אברמוביץ:

אני חושב שההערה של היושב-ראש היא הערה נכונה. הכיוון צרך ללכת כך שהמשרד לאיכות הסביבה יוכל לקבל כלים מינהליים. ברגע שהוא יקבל כלים מינהליים הוא יוכל להעלות את רמת החומרה שבה המערכת המשפטית מתייחסת לעבירות, דבר שאנחנו מקווים שהוא בכיוון הנכון. זה יאפשר גם אכיפה מהירה שלא דרך בתי משפט. 

עמנואל וייזר:

לשון הסעיף היום היא קנס בשיעור טובת ההנאה או הרווח הכספי. בעבירות אחרות שבהן הוטלו עונשי מינימום היתה התנגדות של בתי המשפט על כך ששוללים מהם את שיקול הדעת.  אולי עדיף לכתוב קנס עד גובה שיעור, זאת אומרת להשאיר את זה לשיקול הדעת של השופט.

רוני טלמור:

אף פעם לא אומרים שהקנס הוא עד 600 אלף, אומרים שהקנס הוא כזה שבית המשפט מחליט כמה מתוך זה.

היו"ר יורי שטרן:

אנחנו נשאיר את זה כך. יש לי הרגשה שאנחנו בונים פה מערכת שיכולה לא לעבוד אם לא תשתנה הרוח בבתי המשפט. 

יצחק בן-דוד:

יש לנו כלי טוב מאוד לבדוק רווחים.

היו"ר יורי שטרן:

שגם השופטים יבינו אתו?

יצחק בן-דוד:

שגם השופטים יבינו אותו. יש לנו כלי שכשאנחנו מפעילים אותו הוא טוב, הוא גם מאוד פשוט לחישוב. מומחה שמבין בתחום הזה הכין לנו אותו. השתמשנו בו כמה פעמים. הבעיה היא לקבל החלטה של שופט.

דב באסל:

יש פה הרבה מאוד סיטואציות שבהן יש הפסד. אם יש הזרמה כתוצאה מתקלה או תאונה זה הפסד עצום לחברה. את זה בית המשפט לא יקזז מהקנס.

נמרוד אוטיף:

השאלה מה הוא עשה כדי למנוע את אותה הזרמה.

היו"ר יורי שטרן:

בעל עסק שקרתה לו תקלה יכול לא להשקיע כסף ולהיות שלם עם התקלה כי מה איכפת לו שזה זורם לים,  אלא אם כן זה עולה לו יותר ויותר כסף.

דב באסל:

אני לא מתכוון למישהו שמזרים ללא היתר, אני מדבר על גורם מסודר שקיבל היתר אבל כתוצאה מההיתר יש לו תקלה. 

היו"ר יורי שטרן:

עדיין כדאי ליצור מנגנון שלוחץ לתיקון.


שירלי גבאי:

השאלה היא אם לא כדאי להחמיר ולומר כפל, כי אנחנו מתייחסים כאן לרווח שנגרם.

רוני טלמור:

פיצויים בחוק העונשין זה טאבו מבחינתנו.

שירלי גבאי:

השאלה היא אם לא כדאי לשקול את זה בגלל חומרת הנושא. יש לזה משמעות, כי זה לא רק הרווח.  השאלה אם לא כדאי לתת אפשרות לשר להתקין תקנות לעניין הגדרת אותה טובת הנאה או רווח או לכתוב לרבות אי התקנת מערכות, כדי שברגע שזה יגיע לבית המשפט יהיה יותר קל להוכיח את זה.

רחל אדם:

זה רק יצמצם את מה שאנחנו מנסים להגיד פה. אנחנו כידוע עוסקים באכיפה. אנחנו עדים לעלייה במודעות של השופטים. אנחנו רואים את זה בעלייה בגובה הקנסות. אנחנו מקווים שהסעיף הזה יעזור לנו. אני מציעה שננסה ונראה מה התוצאה. 

היו"ר יורי שטרן:

נניח קרתה תקלה. לא מדובר על הפקת רווחים, מדובר על כך שמבעל העסק נדרשת השקעה כבדה מאוד בתיקון התקלה או בשינוי הטכנולוגיה. הוא אומר ש1300 שקל ליום עדיין שווה לו מבחינה כספית.

דוד בן-יצחק:

זה לא רק 1300, יש את הקנס המצטבר, יש את הקנס שמוטל על העבירה. תקלה לא קורת מעצמה, היא קורת מליקויים בהחזקה או מרשלנות. יש פה קנס מצטבר, יש פה את הקנס על התמשכות העבירה, יש פה את הקנס שיוטל על הרווח.

היו"ר יורי שטרן:

אין פה רווח. האם השופט יחשב את החיסכון של ההשקעה?

יצחק בן-דוד:

הסעיף מספיק רחב, הוא יכול לכלול בתוכו את הכל. למה לכוון למשהו מאוד ספציפי?

נמרוד אוטיף:

אנחנו נתקלים לא אחת בתקלות.

היו"ר יורי שטרן:

יכול להיות מתקן שהתגלו בו ליקויים לא כתוצאה מרשלנות.

נמרוד אוטיף:

יש לפעמים תקלות שלא יכלו לחזות אותן. זה נבדק בפרמטרים מקצועיים. אם זה היה המצב אז לא היו ננקטים הליכי אכיפה. זה קרה לא אחת.

היו"ר יורי שטרן:

אין פה יצירת מציאות לוחצת. אני לא שואל איך מתחשבים במציאות הקשה של בעל העסק, אלא איך ליצור מצב שגם במקרה כזה שאין רווחים כל יום נוסף ילחץ יותר ויותר.

רוני טלמור:

החוק נותן לזה מענה. בניגוד למה שנאמר כאן, החוק לא מתייחס אך ורק למצב של רווח. הוא לא מתייחס רק לרווחים שהושגו ומקבלים היתר, הוא מתייחס גם לטובת הנאה. אם אתה לא מוציא הוצאה שהיית צריך להוציא כדי לעמוד בצו וכתוצאה מכך אתה עובר את העבירה, אז זאת טובת הנאה.

עמנואל וייזר:

החוק מדבר על אדם שעבר עבירה לפי חוק זה והשיג כתוצאה ממנה. לפי לשון החוק את לא יכולה להגיד שאם הוא היה משקיע במערכת גיבוי אז..

היו"ר יורי שטרן:

אני מבקש מכם לשקול מחדש את ההגדרה הזאת. היתה כאן הבטחה שלטונית של המשרד לאיכות הסביבה לבוא לדווח לוועדה פעם בשנה, כדי שנראה באיזו מידה בתי משפט מאפשרים לנו להטיל סנקציות אמיתיות. אנחנו אישרנו את סעיף 2 לחוק. אנחנו משאירים לדיון נוסף בין הוועדות את הנושא הזה של הגדרת סביבה ימית, או אזכור של סביבה חופית בחוק. אתם תבדקו מחדש את הסעיף הזה. כנראה שאין בסיס להצעה אחרת מבחינת גובה הקנסות. כעבור שנה נבדוק אם המנגנון הזה עובד. אנחנו, חברי הכנסת, נתייעץ ואולי נציע הצעת חוק שתתן למשרד לאיכות הסביבה את היכולת המינהלית להטיל קנסות. זה יקדם אולי את האכיפה הסביבתית. תודה רבה, הישיבה נעולה.

